**Lauda** (IATA: **OE**, ICAO: **LDM**, kutsukoodi: **LAUDA MOTION**) oli itävaltalainen halpalentoyhtiö, joka oli Ryanairin tytäryhtiö vuodesta 2019. Ryanair ilmoitti heinäkuussa 2020 lakkauttavansa Laudan vuoden loppuun mennessä ja siirtävänsä sen toiminnan uudelle maltalaiselle tytäryhtiölle, Lauda Europelle. Yhtiö lopetti toimintansa 19. lokakuuta 2020.

Historia
--------

Yhtiö perustettiin vuonna 2004 nimellä Amira Air. Niki Lauda hankki yhtiön vuonna 2016 ja antoi sille uudeksi nimeksi Laudamotion. Laudawings hankki tammikuussa 2018 Niki Laudan alun perin vuonna 2003 perustaman Niki-lentoyhtiön, jonka aiempi omistaja Airberlin oli mennyt konkurssiin. Nikin lentokoneet ja reitit siirrettiin Laudamotion-nimen alle.

Ryanair tiedotti maaliskuussa 2018 hankkivansa Laudamotionista 24,9 prosentin osuuden. Se nosti omistusosuuttaan 75 prosenttiin elokuussa 2018 ja ilmoitti tammikuussa 2019 hankkineensa Laudan kokonaan omistukseensa. Yhtiön nimeksi tuli maaliskuussa 2019 pelkkä Lauda, joskin virallisissa asiakirjoissa se oli edelleen muodossa Laudamotion GmbH.

Ryanairin omistuksessa Laudan oli tarkoitus jatkaa Airbus A320 -koneiden käyttäjänä, vaikka Ryanair ja kaikki muut sen tytäryhtiöt käyttivät Boeing 737 -koneita. Sen laivaston oli tarkoitus kasvaa 30 koneeseen kesään 2020 mennessä. Kesällä 2020 Ryanairin toimitusjohtaja Michael O’Leary kertoi kuitenkin, että yhtiö aikoi peruuttaa Laudan A320-koneiden tilaukset ja korvata sen käyttämät koneet 737-koneilla seuraavien vuosien aikana. Kesäkuusta 2020 lähtien Lauda ei enää lentänyt lentoja omilla tunnuksillaan, vaan liikennöi Ryanairin lentoja sen tunnuksilla.

Ryanair ilmoitti heinäkuussa 2020 lakkauttavansa Laudan ja siirtävänsä sen toiminnan uudelle maltalaiselle tytäryhtiölle, Lauda Europelle. Päätöksen syynä oli Itävallan verotus, joka Ryanairin mukaan esti Laudaa menestymästä potentiaalinsa mukaisesti. Yhtiö lopetti toimintansa 19. lokakuuta 2020.

Laivasto
--------

Laudan Airbus A320-200 vuonna 2019.
Toimintansa aikana Lauda käytti seuraavia lentokoneita:

* 33 Airbus A320-200
* 4 Airbus A321-200

Lähteet
-------

1. 1 2 3  Laudamotion Announces Ryanair Acquires 100% Shareholding Ryanair. Viitattu 26.3.2020. (englanniksi)
2. 1 2  Austria's Lauda to close, be replaced with new Maltese unit  28.7.2020. ch-aviation. Viitattu 19.8.2021. (englanniksi)
3. 1 2 3  LaudaMotion Fleet Details and History Planespotters.net. Viitattu 19.8.2021. (englanniksi)
4. ↑  Niki Lauda hat Amira Air in LaudaMotion umbenannt  10.2.2016. Austrian Wings. Viitattu 19.8.2021. (saksaksi)
5. ↑  Niki assets go back to former founder Niki Lauda  23.1.2018. Deutsche Welle. Viitattu 19.8.2021. (englanniksi)
6. ↑  Schneid, Hedi: Niki Lauda: "Wir starten im März mit Laudamotion"  23.1.2018. Die Presse. Viitattu 19.8.2021. (saksaksi)
7. ↑  Partnership With Niki Lauda To Develop Laudamotion Airline In Austria  20.3.2018. Ryanair. Viitattu 19.8.2021. (englanniksi)
8. ↑  Laudamotion to double Airbus fleet following completion of Ryanair deal  29.8.2018. RTÉ. Viitattu 19.8.2021. (englanniksi)
9. ↑  Laudamotion heißt jetzt Lauda  21.3.2019. Touristik Aktuell. Viitattu 19.8.2021. (saksaksi)
10. ↑  Humphries, Conor: Ryanair plans to replace Lauda's Airbus jets with Boeing - O'Leary  12.5.2020. Dublin:  Reuters. Viitattu 19.8.2021. (englanniksi)
11. ↑  Gruber, Jan: Lauda kündigt Mitarbeiter vor der Eingangstür  26.6.2020. Aviation Net Online.  Arkistoitu 12.8.2020. Viitattu 19.8.2021. (englanniksi)

Ryanair
Irlanti **Ryanair**  

Puola Buzz • Malta Lauda Europe • Malta Malta Air • Yhdistynyt kuningaskunta Ryanair UK  

*Entiset:* Itävalta *Lauda* • Yhdistynyt kuningaskunta *London European Airways*